《题王学士所藏王孟端老桧苍崖图》
明代·曾棨

王郎工画妙入神，平生强项世所嗔。
有时兴至自盘礴，睥睨已喜旁无人。
忽然放笔作古桧，白日烟云倏暝晦。
淋漓尽带雷雨垂，惨淡长疑鬼神会。
古藤缠络枝相缪，屈铁磥砢腾蛟虬。
左拏右攫飞不去，崖石欲裂山精愁。
王郎一生何不遇，五十得官嗟已暮。
胸中时吐气峥嵘，半落苍厓化为树。
知君爱此长萧森，藏之愿比双南金。
秋来恐有乘槎客，泛入天河无处寻。

作者简介：曾棨（1372-1432） 字子棨，号西墅，江西永丰人。明永乐二年状元，人称“江西才子”。其为文如泉涌，廷对两万言不打草稿。曾出任《永乐大典》编纂。曾棨工书法，草书雄放，有晋人风度。